ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

Министъра на земеделието и храните

на Република България

**В Ъ П Р О С**

**от Димитър Андреев Делчев,**

Народен представител от ПГ на „Реформаторския блок“

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание, внасям въпрос

**ОТНОСНО:** **Неспазване на Закона за лова и дивеча и** **нарушаване на правото на стопанисване и ползване на дивеча в ловно-стопански район Пчелин от Ловно-рибарско дружество „Сокол“, гр. Костенец**

**УВАЖАЕМА Г-ЖО МИНИСТЪР,**

Министерството на земеделието и храните и неговите териториални структури са длъжни да прилагат закона и договорите, по които са страна, в тяхната пълнота и цялост. В качеството Ви на министър, Вие трябва да следите за уважаването на правата на ловно-рибарските сдружения и в случай, че те бъдат нарушени поради частни или други интереси, да предприемете всички необходими действия по отстраняване на нарушенията.

На 05.11.2013 г. Софийски окръжен съд установява с решение № 172, че „Ловно-рибарско дружество „Сокол“, гр. Костенец, има право до 2024 г. да стопанисва и ползва дивеча в няколко ловно-стопански района (ЛР), включително ЛР „Пчелин“, **с обща площ от 70 904 дка.** Това право се основава на заповед №РД49-317/30.12.2003 г. на Министъра на земеделието и храните и договор от 05.08.2009 г. между Председателя на ДАГ и „Ловно-рибарско дружество „Сокол“, сключен на основание чл. 29, ал. 8 от ППЗЛОД.

Горното решение е потвърдено от Софийски апелативен съд на 04.08.2014 г. Съдът прави извод, че заповед РД 49-274 от 18.07.2011 г. на Министъра на земеделието и храните, с която ЛР „Очуша“ се отделя от територията на ЛР „Пчелин“, има изцяло вътрешноведомствено значение и следователно не засяга по никакъв начин правата на ЛРД „Сокол“ върху новосъздадения ЛР „Очуша“ като производен от ЛР „Пчелин“. Тези права произтичат директно от договора от 05.08.2009 г., а самата заповед не съставлява основание за едностранното му пълно или частично прекратяване. Решението е окончателно и задължително за всички национални и местни органи и институции.

В решението на Софийски окръжен съд се посочва, че заповед № РД 49-274/18.07.2011 г. на МЗХ е издадена при нарушаване на чл. 3а ППЗОЛД, тъй като производството не е иницирано по предложение на ловна дружина от „Ловно-рибарско дружество „Сокол“, гр. Костенец, което стопанисва района, който заповедта цели да измени.

Въпреки горепосоченото, териториалното поделение на Държавно горско стопанство – Костенец, като част от Югозападно Държавно Предприятие не допуска ловците от ЛРД „Сокол“, гр. Костенец да ловуват в ЛР „Очуша“ (производен от ЛР „Пчелин“) в нарушение на съдебните решения, договора от 05.08.2009 г. и Закона за лова и опазване на дивеча. Това представлява грубо нарушение на закона и съдебните решения.

**С оглед гореизложеното,**

**Уважаема г-жо Министър,**

Моля да отговорите на следния актуален въпрос:

**Какви действия сте предприели или смятате да предприемете, за да приложите решенията на Софийски окръжен съд и Софийски апелативен съд и да спазите договора между Държавна агенция гори и Ловно-рибарско дружество „Сокол“, така че последното да продължи да стопанисва и ползва необезпокоявано от трети лица дивеча в цялата му предоставена съгласно договора територия?**

**Известени ли са директора и служителите на Държавно горско стопанство Костенец, че ловците от Ловно-рибарско дружество „Сокол“ могат да ловуват на цялата територия на ловно-стопански район „Пчелин“, с обща площ 70 904 дка., включително и в ловно-стопански район „Очуша“ като производен от ЛР „Пчелин“ по смисъла на договора от 05.08.2009 г. между председателя на Държавна агенция гори и „Ловно-рибарско дружество „Сокол“?**

**Намирате ли, че както е посочено в решението на Софийски окръжен съд, заповед № РД 49-274/18.07.2011 г. е издадена в нарушение на чл. 3а от ППЗОЛД и следва да бъде отменена?**

**Моля отговорът да ми бъде предоставен в писмен вид.**

гр. София, 09.12.2014г.

**Димитър Делчев**

**Народен представител**